Teine lugemine

17.09.2025

**662 SE II**

**Muudatusettepanekute loetelu**

**hädaolukorra seaduse ja teiste seaduste muutmise seaduse eelnõu teiseks lugemiseks**

**1.** Teha eelnõus järgmised sisuliselt omavahel seotud muudatusettepanekud:

**1.1** Muuta eelnõu § 1 punktis 1 sätestatud §-i 131 sõnastust järgmiselt:

”**§ 131. Viivitamatu ohuteate edastamine**

(1) Paljude inimeste elu või tervist või riigi julgeolekut ohustava vahetult eelseisva või juba toimuva sündmuse või selle lõppemise korral edastatakse avalikkusele viivitamatu ohuteade, millega antakse juhis ohutuks tegutsemiseks, sealhulgas varjumiseks või ulatuslikuks evakuatsiooniks. Viivitamatu ohuteate edastamiseks kasutatakse riikliku ohuteavituse süsteemi EE-ALARM (edaspidi *EE-ALARM*).

(2) EE-ALARM käesoleva seaduse tähenduses on protokollide, protsesside ja tehnoloogiate kogum elanikkonnale viivitamatu ohuteate edastamiseks.

(3) Viivitamatu ohuteate edastamiseks valmistumist koordineerib Päästeamet. Koordineerimine hõlmab muu hulgas ohuteavituse kanalite kasutamise üldpõhimõtete väljatöötamist, ajakohastamist ja avalikkuse teadlikkuse suurendamist. Viivitamatu ohuteate edastamiseks valmistumise koordineerimisel teeb Päästeamet koostööd Häirekeskuse ning muu asjaomase asutuse ja isikuga.

(4) EE-ALARM-iga on kohustatud liituma:

1) massiteabevahendi valdaja, elektroonilise side ettevõtja ja riikliku mobiilirakenduse valdaja, kelle teenust tarbib vähemalt 10 000 lõppkasutajat;

2) avalikus ruumis paikneva elektroonilise teabeekraani valdaja, kelle ekraani ööpäevane eeldatav kontaktide arv ületab 10 000 inimest (edaspidi koos *edastaja*).

(5) EE-ALARM-i kaudu viivitamatu ohuteate edastamise võib otsustada valitsusasutus, eriolukorra juht, eriolukorra tööde juht ja kõrgendatud kaitsevalmiduse, erakorralise seisukorra või sõjaseisukorra ajal ka peaminister.

(6) Häirekeskus vahendab edastajale viivitamatu ohuteate üldjuhul EE-ALARM-i kaudu.   
EE-ALARM-i rikke korral vahendab Häirekeskus selle edastajale viivitamata muul viisil ning edastaja edastab selle avalikkusele viivitamata muul kokkulepitud viisil.

(7)  EE-ALARM-i võib lisaks käesoleva paragrahvi lõigetes 5 ja 9 sätestatule kasutada järgmistel juhtudel:

1) Vabariigi Valitsuse või tema määratud valitsusasutuse otsusel käesoleva seaduse § 18 lõikes 3 nimetatud õppusel;

2) Kaitseväe otsusel kaitseväeteenistuse seaduse § 69 lõigetes 3 ja 31 nimetatud sõjaväelisel väljaõppel;

3) Päästeameti otsusel EE-ALARM-i testimiseks.

(8) Sireeniseade käesoleva seaduse tähenduses on EE-ALARM-i tehnoloogiline osa, mis on omavahel ühendatud seadmete kogum, mille eesmärk on esitada heliga viivitamatut ohuteadet.

(9) Sireeniseadme kaudu viivitamatu ohuteate edastamise võib otsustada Päästeamet, Kaitsevägi, Kaitsepolitseiamet, Politsei- ja Piirivalveamet, Keskkonnaamet, eriolukorra juht, eriolukorra tööde juht ning kõrgendatud kaitsevalmiduse, erakorralise seisukorra või sõjaseisukorra ajal ka peaminister.

(10) Päästeamet korraldab sireeniseadme kasutuselevõttu.

(11) Sisejulgeoleku tagamise valdkonna eest vastutav minister kehtestab määrusega:

1) viivitamatu ohuteate edastamise ning selleks valmistumise tingimused ja korra;

2) EE-ALARM-iga liitumise ning sellega seotud kulude hüvitamise tingimused ja korra;

3) sireeniseadme kasutuselevõtu, haldamise ning testimise tingimused ja korra.”;

**1.2** Muuta eelnõu § 5 punkti 2 ja sõnastada see järgmiselt:

„**2)** paragrahv 1051 muudetakse ja sõnastatakse järgmiselt:

”§ 1051. Viivitamatu ohuteate edastamine mobiiltelefonivõrgus

(1) Mobiiltelefoniteenust osutav sideettevõtja tagab hädaolukorra seaduse §-s 131 sätestatud viivitamatu ohuteate edastamise kindlaksmääratud geograafilisel alal asuvale mobiiltelefoniteenuse kliendile ja rändlusteenuse kasutajale.

(2) Käesoleva paragrahvi lõikes 1 sätestatud ülesande täitmiseks võib mobiiltelefoniteenust osutav sideettevõtja töödelda mobiiltelefoniteenuse kliendi ja rändlusteenuse kasutaja asukohaandmeid.”.

***Selgitus*:**  *Võrreldes eelnõu algtekstiga on muudatusettepaneku nr 1.1 tekstis muudatused alla joonitud.*

*Kehtivas õiguses sisaldub ohuteavituse mobiilsidesõnumeid puudutav osa elektroonilise side seaduses (edaspidi ESS). Muudatusettepanekuga tuuakse õigusselguse ja õiguskorra terviklikkuse huvides ning tarbetute korduste vältimiseks ESS § 1051 sätestatud ohuteavitust puudutav regulatsioon HOS-i kui ohuteavituse üldseadusesse (§ 131 lõige 1 ja lõige 9) ning ESS-i jääb eriregulatsioon mobiilsidesõnumite osas, mis puudutab subjektidele pandavat kohustust ning andmete töötlemise õigust (eelnõu § 5). Sisulisi muudatusi antud normitehniline muudatus kaasa ei too.*

*Lõikes 3 on täpsustatud Päästeameti koordineerivat ülesannet viivitamatu ohuteate edastamiseks valmistumisel, sätestades loetelu näitlikustatuna.*

*Võrreldes eelnõu algteksti § 5 punktiga 2 on lõike 9 punktis 3 loobutud testimise kordade arvu piirangust, kuna süsteemi arendades on vajalik seda esimestel aastatel kas terviklikult või osaliselt testida rohkem kui kord aastas, aga edaspidi eeldatavalt järjest vähem. Eelnõu algataja ei näe kordade arvust loobumisel olulist mõju, sest testimise korraldus reguleeritakse rakendusaktiga ning sellega kaasnevad märkimisväärsed kulud. Samuti tuleb testimisel arvestada süsteemi erinevaid komponente ning võimalusel kasutada lühisõnumeid võimalikult vähe. Siiski tuleb testimise puhul arvestada, et süsteemi ei devalveeritaks, mis võiks kaasa tuua olukorra, et elanikud ei süvene enam teavitusse, sest peavad seda automaatselt järjekordseks testimiseks. Väga konkreetsete kuupäevade ja testimise graafiku fikseerimine võib muuta süsteemi kergemini haavatavaks, võimaldades planeerida ründetegevusi testimise aegadele.*

**Riigikaitsekomisjon**

Juhtivkomisjon: ARVESTADA TÄIELIKULT

**2.** Muutaeelnõu § 1 punktis 2 sätestatud §-i 161 lõiget 5 ja sõnastada järgmiselt:

"(5) Kui Eesti Vabariigi vastu suunatud ründe või selle toimumise vahetu ohu korral ei saa Päästeamet ega Politsei- ja Piirivalveamet varjumist tagada, võib Kaitsevägi kohaldada edasilükkamatu pädevuse alusel käesoleva paragrahvi lõikes 3 sätestatud meetmeid, kui see on vajalik riigi sõjaliseks kaitsmiseks või selleks valmistumiseks.”;“

***Selgitus:*** *Muudatusettepanek tuleneb vajadusest sünkroniseerida käesolev eelnõu Riigikogu menetluses oleva ja käesolevast eelnõust hiljem esitatud tsiviilkriisi ja riigikaitse seaduse eelnõu (668 SE) tekstiga arvestades viimatinimetatud eelnõu prognoositavat pikemat menetlusaega ja varjumise regulatsiooni kiire jõustamise vajadust, mis oleks tagatud (662 SE) eraldi menetlusega. Lõikega 5 sätestatakse Kaitseväe edasilükkamatud meetmed varjumise tagamiseks. Eesti riigi vastu suunatud ründe või selle vahetu ohu korral peab Kaitsevägi alustama riigi sõjalist kaitset või selleks valmistumist sõltumata sellest, kas on riigikaitseline kriisiolukord või sõjaseisukord välja kuulutatud või mitte. Sellises olukorras võib olla vajalik asuda muu hulgas tagama varjumise tagamist ka selliselt, et Päästeamet ei ole otsustanud varjumise korraldamist või ei saa Päästeamet ega Politsei- ja Piirivalveamet rakendada meetmeid varjumise tagamiseks. Sellises olukorras on Kaitseväel pädevus kohaldada edasilükkamatuid meetmeid, kuni Päästeamet ning Politsei- ja Piirivalveamet saavad varjumise tagamise ülesande täitmise üle võtta (edasilükkamatu pädevus) ning ulatuses, mis on vajalik Kaitseväe põhiülesande täitmiseks. Edasilükkamatute meetmetena saab Kaitsevägi kohaldada samu riikliku järelevalve meetmeid ja vahetut sundi, mida seaduse järgi saavad kohaldada Päästeamet ning Politsei- ja Piirivalveamet varjumise tagamisel. Eesti riigi vastu suunatud ründe või selle vahetu ohu korral teavitab Kaitsevägi puudutatud täidesaatva riigivõimu asutusi, sh Päästeametit ning Politsei- ja Piirivalveametit. Teavituse alusel alustab Päästeamet varjumise tagamist vastavalt eelnevalt kokkulepitud plaanidele, kaasates vastavalt vajadusele Politsei- ja Piirivalveameti ja teised puudutatud isikud ja asutused. Eesti riigi vastu suunatud ründe või selle vahetu ohu korral ei pruugi Päästeamet või Politsei- ja Piirivalveamet olla võimelised varjumist tagama (nt lahingutegevuse ala, õhuründe ala vms) või vastavalt ründe iseloomule ümber korraldama (nt ei sobi kavandatud varjumiskohad kavandatava ründe tõttu tegelikult varjumiseks) või tegema seda vajaliku kiirusega. Sellises olukorras võib Kaitseväel oma põhiülesannete täitmise tagamiseks olla vajalik otsustada varjumine või anda sellega seonduvaid korraldusi, kasutades selleks edasilükkamatuid meetmeid. Erinevalt politseist (vt KorSi § 6 lg-d 3 ja 4) ei ole Kaitseväel üldist volitust riikliku järelevalve erimeetmete ja vahetu sunni kohaldamiseks, mistõttu tuleb need seaduses kindlaks määrata. Varjumise tagamisel Kaitseväe rakendatavad edasilükkamatud meetmed võivad olla samad, mis Päästeameti ning Politsei- ja Piirivalveameti rakendatavad riikliku järelevalve meetmeid ja vahetu sund varjumise tagamisel. Edasilükkamatu pädevuse üldine regulatsioon tuleneb KorSi § 6 lg-st 3 ja 4 ning seda käesolevas paragrahvis ei korrata.*

*Eelnõu algteksti § 161 lõikes 5 sisalduv volitusnorm sätestab Päästeameti täpsemad ülesanded varjumise korraldamisel sisejulgeoleku eest vastutava ministri määruse alusel. Selline sõnastus ei ole vajalik ja teeme ettepaneku eelnõu teksti muuta eelnimetatud uue sõnastusega. Päästeameti ülesanded varjumisel sätestatakse eelnõus, need on avatud eelnõu seletuskirjas ja täiendavaks regulatsiooniks määruse tasandil puudub vajadus. Vajaduse ilmnemisel on võimalik täiendada siseministri 03.10.2014.a määrust nr 42 alusel antud „Päästeameti põhimäärus“.*

**Riigikaitsekomisjon**

Juhtivkomisjon: ARVESTADA TÄIELIKULT

**3.** Teha eelnõus järgmised sisuliselt omavahel seotud muudatusettepanekud:

**3.1** Muuta eelnõu § 1 punktis 3 sätestatud §-e 162-164 ja sõnastada need järgmiselt:

”**§ 162. Varjend**

(1) Varjend käesoleva seaduse tähenduses on hoone või selle osa, mis on rajatud varjumiseks ja mille konstruktsioon kaitseb inimest plahvatuse ning sellega kaasneva lööklaine, laialipaiskuva eseme ja õhusaaste, sealhulgas ioniseeriva kiirguse eest. Varjendid jagunevad avalikeks ja mitteavalikeks.

(2) Hoone omanik rajab varjendi hoonesse või selle vahetusse lähedusse.

(3) Avalik varjend rajatakse, kui püstitatakse hoone, mille kasutusotstarbe tõttu külastavad seda rahvahulgad või mille suletud netopind on vähemalt 10 000 ruutmeetrit.

(4) Mitteavalik varjend rajatakse, kui püstitatakse:

1) niisugune elamu, majutus- või toitlustushoone, büroohoone, kaubandus- või teenindushoone või meelelahutus-, haridus-, tervishoiu- või muu avalik hoone või erihoone, mille suletud netopind on vähemalt 1200 ruutmeetrit;

2) tööstus- ja laohoone, mille suletud netopind on vähemalt 1500 ruutmeetrit.

(5) Kui hoone vastab nii käesoleva paragrahvi lõikele 3 kui ka 4, rajatakse avalik varjend.

(6) Avalikule varjendile tagatakse ligipääs varjumiseks igaühele. Mitteavalik varjend on ette nähtud eelkõige konkreetse hoone kasutajale.

(7) Varjendi omanik korraldab varjendi varjumiseks kasutuselevõtu 72 tunni jooksul Vabariigi Valitsuse asjakohasest otsusest arvates. Edasilükkamatul juhul otsustab varjendi varjumiseks kasutusele võtmise Päästeamet või Kaitsevägi.

(8) Vabariigi Valitsus kehtestab määrusega:

1) nõuded varjendile, selle suurusele ja mahutavusele ning kontrollile ja hooldusele;

2) varjendi rajamise kohustusega hoonete täpsema loetelu hoone kasutamise otstarbe ning vajaduse korral tööstus- ja laohoone tavapärase kasutajate arvu järgi.

**§ 163. Varjumisplaani koostamine**

(1) Hoone omanik koostab varjumisplaani käesoleva seaduse § 162 lõikes 3 või 4 sätestatud hoone kohta, millele on antud kasutusluba.

(2) Varjumisplaanis hinnatakse hoones varjumise võimalusi, välja arvatud varjendi rajamise kohustusega hoone puhul, ning kirjeldatakse varjumiseks valmistumist, varjumise korraldamist ja varjumiskindluse suurendamist.

(3) Nõuded varjumisplaanile ja varjumisplaani koostamise korra kehtestab Vabariigi Valitsus määrusega.

**§ 164. Varjumiskoht**

(1) Varjumiskoht käesoleva seaduse tähenduses on niisugune ehitis või selle osa või ajutine ehitis, mis on kohandatud varjumiseks ja mille konstruktsioon kaitseb inimest vähemalt plahvatusega kaasneva laialipaiskuva eseme eest.

(2) Varjumiskohad jagunevad avalikeks ja mitteavalikeks. Avalikule varjumiskohale tagatakse ligipääs varjumiseks igaühele. Mitteavalik varjumiskoht on ette nähtud eelkõige konkreetse hoone kasutajale.

(3) Kui hoonesse ei ole rajatud varjendit, kohandab käesoleva seaduse § 163 lõikes 1 sätestatud hoone omanik võimaluse korral hoone või selle osa varjumiskohaks.

(4) Varjumiskoht võetakse varjumiseks kasutusele käesoleva seaduse § 162 lõike 7 kohaselt.

(5) Hoone või selle osa varjumiskohaks kohandamise põhimõtted kehtestab Vabariigi Valitsus määrusega.”;

***Selgitus:*** *Võrreldes eelnõu algtekstiga on muudatusettepaneku tekstis täpsustused alla joonitud*.

*Muudatusettepanek tuleneb riigikaitsekomisjonis 10.06.2025 toimunud eelnõu arutelu käigus esitatud komisjoni liikmete tähelepanekutest ja Siseministeeriumi ettepanekutest.*

*Eelnõu § 162 lõikes 3 täpsustatakse avaliku varjendi rajamise eeldusi. Avalik varjend rajatakse, kui püstitatakse hoone, mille kasutusotstarbe tõttu külastavad seda rahvahulgad või mille suletud netopind on vähemalt 10 000 ruutmeetrit, st et peab olema täidetud üks kahest eeldusest, kas hoonet külastavad ravahulgad või on suletud netopind vähemalt 10 000 ruutmeetrit, mõlemad eeldused üheaegselt esinema ei pea.*

*Eelnõu § 163 loetakse paragrahviks 164 ja paragrahv 164 loetakse paragrahviks 163. Varjumisplaani sätted tõstetakse parema jälgitavuse huvides enne varjumiskoha sätteid, kuivõrd olemasolevates hoonetes koostatakse eelnevalt varjumisplaan, kus hinnatakse varjumise võimalusi, mille tulemusena kohandatakse võimalusel varjumiskoht.*

*Eelnõu § 163 lõikes 1 kavandatud sätestatakse üheselt mõistetavalt, et varjumisplaan koostatakse kõikidel varjendi parameetritele vastavate hoonete kohta, millele on antud kasutusluba, st nii hoonete kohta, millele kehtib varjendi rajamise kohustus kui ka olemasolevate hoonete kohta.*

*Eelnõu § 163 lõiget 2 muudetakse ja välistatakse varjumisplaanis varjumise võimaluse hindamise kohustus varjendi rajamise kohustusega hoone osas.*

*Eelnõu § 164 lõiget 1 täiendatakse ja lisatakse varjumiskoha mõiste hulka ka ajutine ehitis, mis vastab varjumiskoha kohandamise põhimõtetele ning mille konstruktsioon kaitseb inimest vähemalt plahvatusega kaasneva laialipaiskuva eseme eest. Sisuliselt peetakse antud muudatusega silmas, et lubatud on ka nö eraldiseisvad varjumiskoha põhimõtetele vastavad ehitised (*[*https://parnu.postimees.ee/8281575/nooruse-maja-juurde-toodi-betoonist-varjekohad*](https://parnu.postimees.ee/8281575/nooruse-maja-juurde-toodi-betoonist-varjekohad)*), mis võivad olla ajutise iseloomuga. Kõrgendatud ohu korral võib olla riigi või kohaliku omavalitsusüksuse huvi paigaldada avalikku ruumi ehitisi, mis kaitsevad inimesi vähemalt plahvatusega kaasneva laialipaiskuva eseme eest, kuid sellist ehitist ei saa pidada varjendiks, seda saab käsitada varjumiskohana.*

*Kavandatava HOS paragrahv 164 lõikes 3 sätestatakse üheselt mõistetavalt, et olemasolevates hoonetes kohandatakse vastavalt varjumisplaanile võimalusel varjumiskoht, välja arvatud hoones, kuhu rajatakse varjend.*

**3.2** Muuta eelnõu § 1 punktis 6 teksti ja sõnastada see järgmiselt:

„6) riiklikku järelevalvet käesoleva seaduse § 162 lõigete 3 ja 4, § 163 lõike 1 nõuete ning § 162 lõike 8, ja § 163 lõike 3 ja § 164 lõike 5 alusel kehtestatud nõuete täitmise üle teeb Päästeamet.“

***Selgitus:*** *Seoses sätete numeratsiooni muutusega võrreldes eelnõu algtekstiga on muudetud ka riikliku järelevalve sätete numeratsiooni. Tegemist on normitehnilise muudatusega.*

**Riigikaitsekomisjon**

Juhtivkomisjon: ARVESTADA TÄIELIKULT

**4.** Muuta eelnõu § 1 punktis 8 hädaolukorra seadust täiendava § 53 lõiget 23 ja sõnastada see järgmiselt:

„(23) Käesoleva seaduse § 162 lõikes 4 sätestatud varjendi rajamise nõuet ei kohaldata hoonele, mis on püstitatud või mille ehitusloa taotlus või ehitusteatis püstitamiseks on esitatud enne 2026. aasta 1. juulit.“.

***Selgitus:*** *Varjendid ja varjumiskohad tuleb rajada Kaitseväe poolt püstitatud ohuhinnangu ja ajaraami järgi. Avalike varjendite (kaubanduseksus) ja varjumiskohtade puhul on eelnõus sellest lähtutud. Samas ei järgita seda mitteavalike varjendite puhul (korterelamud). Eelnõu järgi tuleb avaliku varjendi rajamisel, milleks võib näiteks olla kaubanduskeskus, rajada varjend alates 2026. 1 juuli antud ehituslubade puhul. Samas mitteavalik varjend, mis on korterelamus, tuleb rajada alates 2028. 1. juuli väljastatud ehituslubade puhul. Oht sõjalise rünnaku korral on ühesugune. Pole kuidagi põhjendud, et korterelamud, kus inimesed viibivad pool ööpäevast, oluliselt rohkem kui kaubanduskeskustes, saavad varjendi ehitamise nõude kaks aastat hiljem.*

**Sotsiaaldemokraatliku Erakonna fraktsioon**

Juhtivkomisjon: ARVESTADA SISULISELT vt muudatusettepanek nr 5

**5.** Asendada eelnõu § 1 punktis 8 sätestatud § 53 lõike 22 tekstiosa „lõikes 3“ tekstiosaga „lõigetes 3 ja 4“ ning jätta eelnõust välja lõige 23.

Väljajäetav tekst:

„(23) Käesoleva seaduse § 162 lõikes 4 sätestatud varjendi rajamise nõuet ei kohaldata hoonele, mis on püstitatud või mille ehitusloa taotlus või ehitusteatis püstitamiseks on esitatud enne 2028. aasta 1. juulit.“

***Selgitus:*** *Olles ära kuulanud eelnõuga seotud huvigrupid, Siseministeeriumi ja Kaitseministeeriumi ametnikud otsustas riigikaitsekomisjon oma 09.09.2025 istungil konsensuslikult, et nii avalike ja mitteavalike varjendite rajamise kohustuse tähtaeg peab olema sama 2026. aasta 1. juuli.*

**Riigikaitsekomisjon**

Juhtivkomisjon: ARVESTADA TÄIELIKULT

**6.** Muuta eelnõu § 1 punktis 8 sätestatud § 53 lõiget 24 (uue numeratsiooni järgi lõige 23) ja sõnastada see järgmiselt:

„(23) Varjumisplaan koostatakse käesoleva seaduse § 163 lõikes 1 nimetatud hoone kohta:

1) kasutusloa olemasolu korral hiljemalt 2027. aasta 1. juuliks;

2) kasutusloa puudumise korral kasutusloa taotlemise hetkeks.“

***Selgitus*:** *Varjendite rajamise kohustus kohaldub ehitatavatele hoonetele tulenevalt eelnõu § 53 lõikest 22 alates 2026. aasta 1. juulist ning sellistele hoonetele kohaldub varjumisplaani koostamise kohustus. Olemasolevatel hoonetel ehk hoonetel, millele on selleks hetkeks väljastatud kasutusluba, kehtib muudatusettepaneku kohaselt varjumisplaani koostamise kohustus hiljemalt 1. juuliks 2027. aasta ehk selleks kuupäevaks peab olema olemasolevates kasutusloaga ja seaduses nimetatud parameetritele vastavates hoonetes koostatud varjumisplaan. Hoonete osas, millele ei ole 1. juuli 2027 seisuga kasutusluba antud, kehtib kohustus varjumisplaan koostada hiljemalt kasutusloa taotlemise hetkeks (vt ka muudatusettepanekut nr 7 muudatust ja selgitust). Eelnõu algteksti § 53 lõige 24 (uue numeratsiooni järgi lõige 23) on jagatud lõigeteks 24 ja 25 (uue numeratsiooni järgi lõigeteks 23 ja 24).*

**Riigikaitsekomisjon**

Juhtivkomisjon: ARVESTADA TÄIELIKULT

**7.** Täiendada eelnõu § 1 punktis 8 sätestatud §-i 53 uue lõikega 25 (uue numeratsiooni järgi lõige 24) järgmises sõnastuses:

„(24) Võimaluse korral kohandatakse varjumiskoht käesoleva seaduse § 164 lõikes 3 nimetatud hoonesse või selle osasse:

1) kasutusloa olemasolu korral hiljemalt 2028. aasta 1. juuliks;

2) kasutusloa puudumise korral kasutusloa taotlemise hetkeks.”.

***Selgitus*:** *Eelnõu algteksti § 53 lõige 24 (uue numeratsiooni järgi lõige 23) on jagatud lõigeteks 24 ja 25 (uue numeratsiooni järgi lõigeteks 23 ja 24). Lõikes 24 sätestatakse olemasolevates hoonetes, millele on antud kasutusluba, varjumiskoha kohandamise kohustus hiljemalt 2028. a 1. juuliks ehk selleks kuupäevaks peab olema olemasolevates kasutusloaga ja seaduses nimetatud parameetritele vastavates hoonetes võimalusel kohandatud varjumiskoht. Hoonete osas, millele ei ole 1. juuli 2028 seisuga kasutusluba antud ehk on olemas ehitusluba ja hoonet alles ehitatakse, kehtib kohustus koostada nii varjumisplaan hiljemalt kasutusloa taotlemise hetkeks kui ka samaks ajaks kohandada võimalusel hoones varjumiskoht. Viimasena märgitud hoonete omanikel tuleb seega arvestada, et kasutusloa taotlemisega on seotud kaks lisategevust: varjumisplaani koostamine ja võimalusel varjumiskoha kohandamine. Arvestades ehitusloa viieaastast kehtivust, on ehitatavates hoonetes kavandatav regulatsioon asjakohane, kuna võimaldab hoone omanikul ajaliselt läbi mõelda ehitatavas hoones nii varjumise korraldus kui võimalusel kohandada hoone kasutajatele varjumisvõimalus.*

**Riigikaitsekomisjon**

Juhtivkomisjon: ARVESTADA TÄIELIKULT

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Esitab riigikaitsekomisjon 15.09.2025.

(kinnitatud digitaalselt)

Kalev Stoicescu

Riigikaitsekomisjoni esimees